Page:Bon-Accord Sangster.pdf/2



Again we've waur'd December cauld,

The New-Year hail'd an' a' that;

Now blythe we meet baith young an' auld,

In friendship's glow, for a' that:

For a' that an' a' that,

Be wisely gay an' a' that,

Nor madly waught the poison'd draught,

But daur abstain frae a' that.

Nor daized in brain, nor bruis’d in limb,

We hail our frien's an' a' that,

Tho' aft the social cup we brim,

It leaves nae stang for a' that;

For a' that an' a' that,

Nae faimin' caup we blaw that,

The cauler burn aye sairs our turn,

To slock our drouth an' a' that.

How can we pray "give us this day

Our daily bread" an' a' that,

Then frae the plain bear halesome grain,

An' poison mak' o' a' that?

For a' that an' a' that,

Our Statesmen wink at a' that,

Tho' murder's hand pollutes the land—

The tax will cover a' that.